**Mór Városi Önkormányzat Polgármestere**

**94/2020. (XI.27.) határozata**

**a személyes gondoskodást nyújtó ellátásokról szóló 11/2015.(V.6.) önkormányzati rendelet módosításáról szóló tervezet tárgyában**

A Kormány által 478/2020. (XI. 3.) Korm. rendelettel kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglaltak alapján a képviselő-testület hatáskörében eljárva az alábbi döntést hozom:

1. A személyes gondoskodást nyújtó ellátásokról szóló önkormányzati rendelet módosításáról szóló előterjesztéssel és a határozat 1. mellékletét képező, a személyes gondoskodást nyújtó ellátásokról szóló 11/2015. (V.6.) önkormányzati rendelet módosításáról szóló rendelet-tervezet tartalmával egyetértek.

2. Felkérem az aljegyzőt, hogy a Mór Mikrokörzeti Szociális Intézményi Társulásban résztvevő helyi önkormányzatok képviselő-testületeinek, illetőleg hatáskörükben eljáró polgármestereinek véleményét bekérje és a vélemények beérkezését követően a rendelet-tervezetet döntéshozatalra terjessze elő.

Határidő: azonnal

Felelős: aljegyző (Közigazgatási és Szociális Iroda)

 Fenyves Péter Dr. Taba Nikoletta

 polgármester aljegyző

melléklet a 94/2020. (XI.27.) határozathoz

**Mór Városi Önkormányzat Képviselő-testületének hatáskörében eljáró**

**Mór Város Polgármestere**

**…/2020. (….) önkormányzati rendelete**

***a személyes gondoskodást nyújtó ellátásokról szóló 11/2015.(V.6.) önkormányzati rendelet módosításáról***

Mór Városi Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglaltak alapján a képviselő-testület hatáskörében, a szociális igazgatásról és szociális ellátásokról szóló 1993. évi III. törvény 92. § (1) bekezdés b) pontjában és (2) bekezdés f) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva, a Mór Mikrokörzeti Szociális Intézményi Társulásban résztvevő helyi önkormányzatok képviselő-testületeinek a jogalkotásról szóló 2010. évi CXXX. törvény 5. § (5) bekezdésében meghatározott hozzájárulásával a következőket rendeli el:

**1. §** (1) Mór Városi Önkormányzat Képviselő-testületének a személyes gondoskodást nyújtó ellátásokról szóló 11/2015. (V.6.) önkormányzati rendelete (a továbbiakban: Rendelet) 6. §-a a következő e) ponttal egészül ki:

*[Az ellátást az intézményvezető azonnali hatállyal megszünteti, ha]*

*„e) a szociális étkeztetést igénybevevő ebéd elvitele, valamint ebéd kiszállítása esetén írásbeli felszólítást követően ismételten nem tartja be a közegészségügyi-járványügyi szabályokat.”*

**2. §** (1)A Rendelet9. § (4) bekezdése helyébe a következő rendelkezés lép:

*„(4) A jogosult a megállapított személyi térítési díj ellen jogorvoslattal élhet. A jogorvoslati kérelmet írásban kell benyújtani az intézményvezetőnél. Az intézményvezető köteles 3 napon belül továbbítani a jogorvoslati kérelmet a Mór Mikrokörzeti Szociális Intézményi Társulás Társulási Tanácsa elnökének, aki a kérelmet a Társulási Tanács elé terjeszti. A Társulási Tanács a kérelem benyújtását követő soros ülésén méltányossági alapon dönt a személyi térítési díj csökkentéséről vagy elengedéséről.”*

(2) A Rendelet 9. §-a a következő (5) – (6) bekezdésekkel egészül ki:

*„(5) Méltányosság szempontjai különösen:*

*a) krízishelyzet fennállása,*

*b) ha a jogosult időszakosan létfenntartási gondokkal küzd,*

*c) súlyos egészségügyi állapot,*

*d) ha az étkeztetés, házi segítségnyújtás, nappali ellátás megszűnése veszélyezteti az ellátott életét.*

*(6) A személyi térítési díj csökkentése vagy elengedése az erre vonatkozó kérelem benyújtása hónapjának első napjától a méltányossági ok fennállásáig, de legfeljebb a következő év április 30. napjáig állapítható meg.”*

**3. §** Ez a rendelet a kihirdetését követő 5. napon lép hatályba.

 Fenyves Péter Dr. Taba Nikoletta

 polgármester aljegyző